b'\n_START_ARTICLE_\nBandymai su gyv\xc5\xabnais\n_START_PARAGRAPH_\nBandymai su gyv\xc5\xabnais yra gyv\xc5\xabn\xc5\xb3 (i\xc5\xa1skyrus \xc5\xbemones) naudojimas mokslo tikslais, d\xc4\x97l kuri\xc5\xb3 jie gali patirti skausm\xc4\x85, kan\xc4\x8di\xc4\x85, baim\xc4\x99 ar ilgalaik\xc4\xaf su\xc5\xbealojim\xc4\x85. Bandymai atliekami su \xc4\xafvairiomis gyv\xc5\xabn\xc5\xb3 r\xc5\xab\xc5\xa1imis - pradedant vabzd\xc5\xbeiais ir baigiant primatais. N\xc4\x97ra tiksli\xc5\xb3 duomen\xc5\xb3, kiek gyv\xc5\xabn\xc5\xb3 naudojama \xc5\xa1iam tikslui pasaulio mastu, skai\xc4\x8diai svyruoja nuo 25 iki 100 mln. per metus, \xc4\xaftraukiant tik stuburinius. Dauguma j\xc5\xb3 atlikus bandymus eutanizuojami. Priklausomai nuo valstyb\xc4\x97s ir r\xc5\xab\xc5\xa1ies, gyv\xc5\xabnai bandymams gaunami i\xc5\xa1 speciali\xc5\xb3 veisykl\xc5\xb3, gaudomi gamtoje arba perkami i\xc5\xa1 \xc5\xbemoni\xc5\xb3._NEWLINE_Bandymai su gyv\xc5\xabnais atliekami universitetuose, medicinos mokyklose, farmacijos kompanijose, gynybos institucijose, specializuotose tyrim\xc5\xb3 laboratorijose, teikian\xc4\x8diose paslaugas u\xc5\xbesakovams. Su gyv\xc5\xabnais gali b\xc5\xabti atliekamos bendrosios su jais pa\xc4\x8diais susijusios genetikos, vystymosi, elgesio studijos, arba taikomieji biomedicinos, organ\xc5\xb3 transplantacijos, nauj\xc5\xb3 gydymo metod\xc5\xb3 tyrimai. Gyv\xc5\xabnai taip pat naudojami i\xc5\xa1bandant vaistus ir chemini\xc5\xb3 med\xc5\xbeiag\xc5\xb3, \xc4\xafskaitant kosmetik\xc4\x85 ir buitin\xc4\x99 chemij\xc4\x85, toksi\xc5\xa1kum\xc4\x85. Kai kurie universitetai ir mokyklos gyv\xc5\xabnus naudoja mokymo tikslais, o gynybos institucijos - ginkl\xc5\xb3 veiksmingumo ar kitokiuose bandymuose. \xc4\xaevairiose \xc5\xa1alyse bandymai su gyv\xc5\xabnais reguliuojami skirtingai._NEWLINE_Bandym\xc5\xb3 su gyv\xc5\xabnais \xc5\xa1alininkai teigia, kad nuo to priklauso medicinos progresas, o tuo pa\xc4\x8diu ir \xc5\xbemoni\xc5\xb3 gerov\xc4\x97. Manoma, jog \xc5\xa1iuo metu neegzistuoja pakankamai alternatyvi\xc5\xb3 metod\xc5\xb3, kurie pad\xc4\x97t\xc5\xb3 gauti reikiamus duomenis \xc4\xafvairiose tyrim\xc5\xb3 srityse. Oponentai, tarp kuri\xc5\xb3 yra dalis medik\xc5\xb3, taip pat ir gyv\xc5\xabn\xc5\xb3 teisi\xc5\xb3 bei gyv\xc5\xabn\xc5\xb3 gerov\xc4\x97s atstov\xc5\xb3, abejoja, ar tai geriausias b\xc5\xabdas vystyti medicin\xc4\x85 ir ar bandymai su gyv\xc5\xabnais patikimai nusp\xc4\x97ja poveik\xc4\xaf \xc5\xbemon\xc4\x97ms. Taip pat teigiama, kad bandymai su gyv\xc5\xabnais nepateisinami i\xc5\xa1 moralin\xc4\x97s pus\xc4\x97s.'